作者：吴泳
词牌/韵律：洞庭春色・沁园春

paragraphs: 兰切膏凝，柳沟燧落，光景乍新。
正石坛人静，风清绮陌，朱筵灯闹，雨压香尘。
不似潘郎花作县，且管勾江山当主人。
看承处，有帘犀透月，蜡凤烧云。
裴回五花泉上，问谁解攻打愁城。
算人生行乐，不须富贵，官居游适，必就高明。
山寺归来簪花笑，笑老去犹能强作春。
无限事，愿长开醉眼，饱看升平。